VDSS Sklep Pdp 728/2022
Sodna praksa Višjega delovnega in socialnega sodišča, 2022-12-06

Oddelek za individualne in kolektivne delovne spore

Silva Donko (preds.), Katarina Rajgelj (poroč.), Helena Papež

ugovor zoper plačilni nalog - višina sodne takse - taksa za pritožbo

Znesek ugodilnega dela sodbe, zoper katerega se pritožuje tožena stranka, presega znesek 140.000,00 EUR, zato je sodišče prve stopnje pravilno ugotovilo, da višina takse s količnikom 1,0 po tabeli iz 16. člena ZST-1 znaša 853,00 EUR, upoštevaje količnik 2,4 pa 2.047,20 EUR. Posledično je ugovor tožene stranke zoper plačilni nalog z dne 11. 10. 2022 utemeljeno zavrnilo.

Pritožba se zavrne in se potrdi izpodbijani sklep sodišča prve stopnje.

1. Sodišče prve stopnje je z izpodbijanim sklepom zavrnilo ugovor tožene stranke zoper plačilni nalog opr. št. Pd 8/2019 z dne 11. 10. 2022 (I. točka izreka). Odločilo je, da petnajstdnevni rok za plačilo sodne takse začne teči naslednji dan po vročitvi tega sklepa (II. točka izreka).

2. Zoper sklep se pritožuje tožena stranka zaradi zmotne uporabe materialnega prava. Navaja, da je vrednost predmeta spora 660.000,00 EUR, tožnik pa je s tožbenim zahtevkom uspel le v višini 148.400,00 EUR. V presežku je bil njegov zahtevek zavrnjen. Tožena stranka s pritožbo izpodbija sodbo v ugodilnem delu in je ta znesek potrebno upoštevati pri odmeri sodne takse za pritožbo, kar je sicer sodišče prve stopnje pravilno storilo, vendar taksna obveznost v tem primeru za količnik 1 znaša 779,00 EUR, upoštevaje količnik 2,4 pa 1.869,60 EUR. Predlaga, da pritožbeno sodišče izpodbijani sklep razveljavi in takso pravilno odmeri.

4. Na podlagi drugega odstavka 350. člena v zvezi s 366. členom Zakona o pravdnem postopku (ZPP; Ur. l. RS, št. 26/99 in nadalj.) je pritožbeno sodišče preizkusilo izpodbijani sklep sodišča prve stopnje v mejah razlogov, navedenih v pritožbi, pri tem pa po uradni dolžnosti pazilo na bistvene kršitve določb pravdnega postopka iz 1., 2., 3., 6., 7., 11. točke, razen glede obstoja in pravilnosti pooblastila za postopek pred sodiščem prve stopnje, ter 12. in 14. točke drugega odstavka 339. člena ZPP in na pravilno uporabo materialnega prava.

5. Taksa za pritožbo je pravilno odmerjena. Sodišče prve stopnje je sodno takso za pritožbo za plačilo odškodnine pravilno odmerilo po tarifni številki 2321 Zakona o sodnih taksah (ZST-1, Ur. l. RS, št. 37/2008 s sprem.). Upoštevajoč Prilogo 1 ZST-1 znaša pri vrednosti spornega predmeta do vključno 140.000,00 EUR višina takse s količnikom 1,0 po tabeli iz 16. člena tega zakona 779,00 EUR, pri vrednosti spornega predmeta do vključno 155.000,00 EUR pa 853,00 EUR. Znesek ugodilnega dela sodbe, zoper katerega se pritožuje tožena stranka, presega znesek 140.000,00 EUR, zato je sodišče prve stopnje pravilno ugotovilo, da višina takse s količnikom 1,0 po tabeli iz 16. člena ZST-1 znaša 853,00 EUR, upoštevaje količnik 2,4 pa 2.047,20 EUR. Posledično je ugovor tožene stranke zoper plačilni nalog opr. št. Pd 8/2019 z dne 11. 10. 2022 utemeljeno zavrnilo.

6. Ker niso podani razlogi, iz katerih se sklep lahko izpodbija, in ne razlogi, na katere mora paziti po uradni dolžnosti, je pritožbeno sodišče pritožbo zavrnilo kot neutemeljeno in potrdilo sklep sodišča prve stopnje (2. točka 365. člena ZPP).

Zakon o sodnih taksah (2008) - ZST-1  - tarifna številka  2321.

Zakon o sodnih taksah (2008) - ZST-1  - člen  16.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.